ลือสนั่น! SQ วืดประมูลโครงการเหมืองแม่เมาะ 9 ฉุดราคารูด 21%
ลือสนั่น! SQ วืดประมูลโครงการเหมืองแม่เมาะ 9 ฉุดราคารูด 21% โดยปิดตลาดภาคเช้าราคาอยู่ที่ 5.70 บาท ลบ 1.55 บาท หรือ 21.38% สูงสุดที่ 7.65 บาท ต่ำสุดที่ 5.45 บาท มูลค่าซื้อขายที่ 1.10 พันล้านบาท 
8 ธ.ค. 2560

ผู้สื่อข่าวรายงานว่า ราคาหุ้นบริษัท สหกลอิควิปเมนท์ จำกัด (มหาชน) หรือ SQ ปิดตลาดภาคเช้าราคาอยู่ที่ 5.70 บาท ลบ 1.55 บาท หรือ 21.38% สูงสุดที่ 7.65 บาท ต่ำสุดที่ 5.45 บาท มูลค่าซื้อขายที่ 1.10 พันล้านบาท

ทั้งนี้สาเหตุที่ราคาหุ้น SQ ปรับตัวลงแรงในวันนี้ (8 ธ.ค.60) คาดมาจากกระแสข่าวที่บริษัทพลาดการประมูลโครงการเหมืองแม่เมาะ 9 โดยเบื้องต้นมีรายงานว่า บริษัท อิตาเลียนไทย ดีเวล็อปเมนต์ จำกัด (มหาชน) หรือ ITD เป็นผู้ชนะการประมูลในครั้งนี้ แต่อย่างไรก็ตาม ยังต้องรอการแจ้งผลอย่างเป็นทางการจากการไฟฟ้าฝ่ายผลิตแห่งประเทศไทย (กฟผ.) หรือ EGAT อย่างชัดเจนอีกครั้ง
ด้านนักวิเคราะห์ บล.ฟินันเซีย ไซรัส ระบุในบทวิเคราะห์ว่า หาก SQ ชนะประมูลโครงการเหมืองแม่เมาะ มูลค่า 4 หมื่นล้านบาทวันนี้ จะเพิ่ม Backlog เป็นกว่า 7 หมื่นล้านบาท รองรับรายได้กว่า 10 ปี และเพิ่มมูลค่าหุ้นอีก 1.75 บาทจาก 7.50 บาทเป็น 9.25 บาท และอาจเพิ่มทุนในอีก 3 ปีข้างหน้า
ขณะเดียวกัน หากแพ้ประมูลจะเป็นโอกาสขายหากมีการปรับขึ้นของราคาในวันนี้จากการเก็งกำไรก่อนการประมูลโครงการดังกล่าวในช่วงก่อนหน้านี้
ทั้งนี้จากประเด็นดังกล่าวส่งผลให้ราคาหุ้นบริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD ณ เวลา 16.11 น. อยู่ที่ 4.02 บาท บวก 0.08 บาท หรือ 2.03% สูงสุดที่ 4.10 บาท ต่ำสุดที่ 3.92 บาท มูลค่าซื้อขาย 232 ล้านบาท
อย่างไรก็ตาม หากมีความคืบหน้าในประเด็นดังกล่าวทีมงาน “ข่าวหุ้นธุรกิจออนไลน์” จะรายงานให้ทราบทันที